Auditor's report — TU, period 2023 (audited, opinion: unqualified)
Auditor firm: PwC
Signing partner: พงทวี  รัตนะโกเศศ

บริษัท ไทยยูเนี่ยน กรุ๊ป จำกัด (มหาชน)

งบการเงินรวมและงบการเงินเฉพาะกิจการ

วันที่ 31 ธันวาคม พ.ศ. 2566

รายงานของผู้สอบบัญชีรับอนุญาต

เสนอผู้ถือหุ้น และคณะกรรมการ ของบริษัท ไทยยูเนี่ยน กรุ๊ป จำกัด (มหาชน)

ความเห็น

ข้าพเจ้าเห็นว่า งบการเงินรวมและงบการเงินเฉพาะกิจการแสดงฐานะการเงินรวมของบริษัท ไทยยูเนี่ยน กรุ๊ป จำกัด (มหาชน) (บริษัท) และบริษัทย่อย (กลุ่มบริษัท) และฐานะการเงินเฉพาะกิจการของบริษัท ณ วันที่ 31 ธันวาคม พ.ศ. 2566 และผลการดำเนินงานรวมและผลการดำเนินงานเฉพาะกิจการ รวมถึงกระแสเงินสดรวมและกระแสเงินสดเฉพาะกิจการสำหรับปีสิ้นสุด
วันเดียวกันโดยถูกต้องตามที่ควรในสาระสำคัญตามมาตรฐานการรายงานทางการเงิน

งบการเงินที่ตรวจสอบ

งบการเงินรวมและงบการเงินเฉพาะกิจการประกอบด้วย

งบฐานะการเงินรวมและงบฐานะการเงินเฉพาะกิจการ ณ วันที่ 31 ธันวาคม พ.ศ. 2566

งบกำไรขาดทุนรวมและงบกำไรขาดทุนเฉพาะกิจการสำหรับปีสิ้นสุดวันเดียวกัน

งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการสำหรับปีสิ้นสุดวันเดียวกัน

งบการเปลี่ยนแปลงส่วนของเจ้าของรวมและงบการเปลี่ยนแปลงส่วนของเจ้าของเฉพาะกิจการสำหรับปีสิ้นสุดวันเดียวกัน

งบกระแสเงินสดรวมและงบกระแสเงินสดเฉพาะกิจการสำหรับปีสิ้นสุดวันเดียวกัน และ

หมายเหตุประกอบงบการเงินรวมและงบการเงินเฉพาะกิจการซึ่งประกอบด้วยนโยบายการบัญชีที่สำคัญและหมายเหตุเรื่องอื่น ๆ

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในส่วนของความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการในรายงานของข้าพเจ้า ข้าพเจ้ามีความเป็นอิสระจากกลุ่มกิจการและบริษัทตามประมวลจรรยาบรรณของผู้ประกอบวิชาชีพบัญชี รวมถึงมาตรฐานเรื่องความเป็นอิสระที่กำหนดโดย
สภาวิชาชีพบัญชีในส่วนที่เกี่ยวข้องกับการตรวจสอบงบการเงินรวมและงบการเงินเฉพาะกิจการ และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ตามประมวลจรรยาบรรณดังกล่าว ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่าง ๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบ
งบการเงินรวมและงบการเงินเฉพาะกิจการสำหรับปีปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบ
งบการเงินรวมและงบการเงินเฉพาะกิจการโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็น
แยกต่างหากสำหรับเรื่องเหล่านี้

ข้อมูลอื่น

กรรมการเป็นผู้รับผิดชอบต่อข้อมูลอื่น ข้อมูลอื่นประกอบด้วย ข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและ
งบการเงินเฉพาะกิจการ และรายงานของผู้สอบบัญชีที่อยู่ในรายงานนั้น ข้าพเจ้าคาดว่าข้าพเจ้าจะได้รับรายงานประจำปีภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินรวมและงบการเงินเฉพาะกิจการไม่ครอบคลุมถึงข้อมูลอื่น และข้าพเจ้าไม่ได้ให้ความเชื่อมั่น
ต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวมและงบการเงินเฉพาะกิจการคือ การอ่านและพิจารณาว่า
ข้อมูลอื่นมีความขัดแย้งที่มีสาระสำคัญกับงบการเงินรวมและงบการเงินเฉพาะกิจการ หรือกับความรู้ที่ได้รับจากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้า
ต้องสื่อสารเรื่องดังกล่าวกับคณะกรรมการตรวจสอบ

ความรับผิดชอบของกรรมการต่องบการเงินรวมและงบการเงินเฉพาะกิจการ

กรรมการมีหน้าที่รับผิดชอบในการจัดทำและนำเสนองบการเงินรวมและงบการเงินเฉพาะกิจการเหล่านี้ โดยถูกต้องตามที่ควร
ตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่กรรมการพิจารณาว่าจำเป็น เพื่อให้สามารถจัดทำงบการเงินรวมและงบการเงินเฉพาะกิจการที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและงบการเงินเฉพาะกิจการ กรรมการรับผิดชอบในการประเมินความสามารถของกลุ่มบริษัทและบริษัท
ในการดำเนินงานต่อเนื่อง เปิดเผยเรื่องที่เกี่ยวกับการดำเนินงานต่อเนื่อง (ตามความเหมาะสม) และการใช้เกณฑ์การบัญชีสำหรับ
การดำเนินงานต่อเนื่อง เว้นแต่กรรมการมีความตั้งใจที่จะเลิกกลุ่มบริษัทและบริษัท หรือหยุดดำเนินงาน หรือไม่สามารถดำเนินงานต่อเนื่องต่อไปได้

คณะกรรมการตรวจสอบมีหน้าที่ช่วยกรรมการในการกำกับดูแลกระบวนการในการจัดทำรายงานทางการเงินของกลุ่มบริษัทและบริษัท

ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการ

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและงบการเงินเฉพาะกิจการโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูง 
แต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริง
อันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาด และถือว่ามีสาระสำคัญ
เมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการ หรือทุกรายการรวมกันจะมีผลต่อการตัดสินใจ
ทางเศรษฐกิจของผู้ใช้งบการเงินรวมและงบการเงินเฉพาะกิจการเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจเยี่ยงผู้ประกอบวิชาชีพและการสังเกต และสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและงบการเงินเฉพาะกิจการ ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยง
ที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มบริษัท
และบริษัท

ประเมินความเหมาะสมของนโยบายการบัญชีที่กรรมการใช้และความสมเหตุสมผลของประมาณการทางบัญชี และการเปิดเผยข้อมูลที่เกี่ยวข้องซึ่งจัดทำขึ้นโดยกรรมการ

สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของกรรมการจากหลักฐานการสอบบัญชีที่ได้รับ และประเมินว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิด
ข้อสงสัยอย่างมีนัยสำคัญต่อความสามารถของกลุ่มบริษัทและบริษัทในการดำเนินงานต่อเนื่องหรือไม่ ถ้าข้าพเจ้าได้
ข้อสรุปว่ามีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินรวมและงบการเงินเฉพาะกิจการที่เกี่ยวข้อง หรือถ้าการเปิดเผยดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มบริษัทและบริษัทต้องหยุดการดำเนินงานต่อเนื่อง

ประเมินการนำเสนอ โครงสร้างและเนื้อหาของงบการเงินรวมและงบการเงินเฉพาะกิจการโดยรวม รวมถึงการเปิดเผยข้อมูลว่างบการเงินรวมและงบการเงินเฉพาะกิจการแสดงรายการ และเหตุการณ์ในรูปแบบที่ทำให้มีการนำเสนอข้อมูล
โดยถูกต้องตามที่ควรหรือไม่

ได้รับหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการภายในกลุ่มหรือกิจกรรม
ทางธุรกิจภายในกลุ่มบริษัทเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง การควบคุมดูแลและการปฏิบัติงานตรวจสอบกลุ่มบริษัท ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับคณะกรรมการตรวจสอบในเรื่องต่าง ๆ ที่สำคัญ ซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบ และข้อบกพร่องที่มีนัยสำคัญในระบบการควบคุมภายในหากข้าพเจ้าได้พบ
ในระหว่างการตรวจสอบของข้าพเจ้า

ข้าพเจ้าได้ให้คำรับรองแก่คณะกรรมการตรวจสอบว่า ข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับคณะกรรมการตรวจสอบเกี่ยวกับความสัมพันธ์ทั้งหมด ตลอดจนเรื่องอื่นซึ่งข้าพเจ้าเชื่อว่ามีเหตุผล
ที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้า
ขาดความเป็นอิสระ

จากเรื่องที่สื่อสารกับคณะกรรมการตรวจสอบ ข้าพเจ้าได้พิจารณาเรื่องต่าง ๆ ที่มีนัยสำคัญที่สุดในการตรวจสอบงบการเงินรวมและงบการเงินเฉพาะกิจการในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชี เว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยาก
ที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

บริษัท ไพร้ซวอเตอร์เฮาส์คูเปอร์ส เอบีเอเอส จำกัด

พงทวี  รัตนะโกเศศ

ผู้สอบบัญชีรับอนุญาตเลขที่ 7795

กรุงเทพมหานคร

19 กุมภาพันธ์ พ.ศ. 2567

| เรื่องสำคัญในการตรวจสอบ | วิธีการตรวจสอบ |

|  |  |

| การประเมินการด้อยค่าของค่าความนิยมและสินทรัพย์ ไม่มีตัวตนที่อายุการใช้ประโยชน์ไม่ทราบแน่นอน |  |

|  |  |

| ณ วันที่ 31 ธันวาคม พ.ศ. 2566 งบฐานะการเงินรวมของกลุ่มบริษัทมีค่าความนิยมและสินทรัพย์ไม่มีตัวตนที่อายุการใช้ประโยชน์ไม่ทราบแน่นอนจำนวน 13,515.4 ล้านบาท และ 13,922.2 ล้านบาท ตามลำดับ โดยคิดเป็นสัดส่วนร้อยละ  8.2 และร้อยละ 8.4 ของสินทรัพย์รวม ตามลำดับ ดังที่เปิดเผยไว้ในหมายเหตุประกอบงบการเงินรวมข้อ 21 และ 20 ตามลำดับ  ภายใต้มาตรฐานการรายงานทางการเงิน (TFRSs) กลุ่มบริษัทจำเป็นต้องทดสอบการด้อยค่าของค่าความนิยมและสินทรัพย์ ไม่มีตัวตนที่อายุการใช้ประโยชน์ไม่ทราบแน่นอนเป็นประจำทุกปี รวมถึงการระบุหน่วยสินทรัพย์ที่ก่อให้เกิดเงินสด ที่เกี่ยวข้องกับค่าความนิยมและสินทรัพย์ไม่มีตัวตนที่อายุการใช้ประโยชน์ไม่ทราบแน่นอนเพื่อประเมินมูลค่าที่คาดว่า จะได้รับคืน ซึ่งจากผลการทดสอบการด้อยค่าของผู้บริหาร กลุ่มบริษัทไม่ต้องรับรู้ผลขาดทุนจากการด้อยค่าของสินทรัพย์เหล่านี้  ข้าพเจ้าให้ความสำคัญกับเรื่องดังกล่าว เนื่องจากค่าความนิยมและสินทรัพย์ไม่มีตัวตนที่อายุการใช้ประโยชน์ไม่ทราบแน่นอนมีมูลค่าที่เป็นสาระสำคัญต่องบการเงินรวมของกลุ่มบริษัท อีกทั้งการประเมินมูลค่าที่คาดว่าจะได้รับคืนมีความซับซ้อน และใช้ดุลยพินิจที่สำคัญที่เกี่ยวข้องกับข้อสมมติฐานต่าง ๆ ซึ่งอาจได้รับผลกระทบจากสภาวะของตลาดหรือสภาพเศรษฐกิจในอนาคต กลุ่มบริษัทประเมินมูลค่าที่คาดว่าจะได้รับคืนโดยคำนวณจากมูลค่าจากการใช้ของสินทรัพย์ดังกล่าว (Value-in-use) โดยใช้วิธีคิดลดกระแสเงินสด (Discounted Cash Flow Model) ซึ่งกำหนดจากข้อสมมติฐานต่าง ๆ เช่น อัตราการเติบโตของรายได้ และอัตราคิดลดที่ใช้ในการคำนวณประมาณการกระแสเงินสดในอนาคตให้เป็นมูลค่าปัจจุบัน | วิธีการตรวจสอบของข้าพเจ้ารวมถึง ประเมินความเหมาะสมในการระบุหน่วยสินทรัพย์ ที่ก่อให้เกิดเงินสดของกลุ่มบริษัทที่เกี่ยวข้องกับ ค่าความนิยมและสินทรัพย์ไม่มีตัวตนที่อายุการใช้ประโยชน์ไม่ทราบแน่นอนของผู้บริหาร สอบถามผู้บริหารในเชิงทดสอบถึงความน่าเชื่อถือของประมาณการที่สำคัญ และประเมินความเหมาะสมของวิธีที่กลุ่มบริษัทนำมาใช้ในการประเมินมูลค่าจากการใช้ของสินทรัพย์และข้อสมมติฐานต่าง ๆ โดยเฉพาะการทดสอบข้อสมมติฐานที่เกี่ยวข้องกับการประมาณการอัตรา การเติบโตของรายได้ อัตราคิดลดก่อนภาษีเงินได้นิติบุคคลที่ใช้ต้นทุนทางการเงินเฉลี่ย (Weighted Average Cost of Capital: WACC) และข้อมูลต่าง ๆ ที่เกี่ยวข้อง โดยการเปรียบเทียบกับข้อมูลภายนอกและข้อมูลในอดีต เช่น  การคาดการณ์อัตราการเติบโตของธุรกิจ การคาดการณ์ผลตอบแทนที่คาดหวังของตลาดตราสารหนี้และตราสารทุน  ประเมินความเหมาะสมของการประมาณการกระแสเงินสดของหน่วยสินทรัพย์ที่ก่อให้เกิดเงินสด ซึ่งรวมถึงการประเมินความเหมาะสมของผู้บริหารในการประมาณการข้อมูลต่าง ๆ ที่เกี่ยวข้องที่เกิดขึ้นในอดีตจากการเปรียบเทียบสิ่งที่ผู้บริหารเคยประมาณการไว้กับข้อมูลจริงที่เกิดขึ้นว่าความแตกต่างนั้นจะกระทบกับความเหมาะสมของประมาณการปีปัจจุบันหรือไม่ และการประเมินความเป็นไปได้ของแผนธุรกิจในอนาคต จากการประเมินสถานการณ์ปัจจุบันและแนวโน้มของตลาด ในอนาคตว่ามีความสอดคล้องกับแผนธุรกิจหรือไม่ และ วิเคราะห์ความอ่อนไหวของข้อสมมติฐานที่อธิบายไว้ข้างต้นที่ใช้ในการประเมินมูลค่าของหน่วยสินทรัพย์ ที่ก่อให้เกิดเงินสด โดยพิจารณาถึงความเป็นไปได้ ของอัตราที่เปลี่ยนแปลงไปจากที่กำหนดไว้ซึ่งจะส่งผลให้มูลค่าที่คาดว่าจะได้รับคืนมีจำนวนต่ำกว่ามูลค่าตามบัญชี  จากวิธีการตรวจสอบที่ข้าพเจ้าได้ปฏิบัติ ข้าพเจ้าพิจารณาว่าข้อสมมติฐานต่าง ๆ ที่สำคัญที่ใช้ในการประเมินการด้อยค่า มีความสมเหตุสมผลตามหลักฐานสนับสนุน |

|  |  |

| เรื่องสำคัญในการตรวจสอบ | วิธีการตรวจสอบ |

|  |  |

| การแสดงรายการและการวัดมูลค่าของสินทรัพย์ที่ถือไว้เพื่อขายและการดำเนินงานที่ยกเลิก |  |

|  |  |

| สินทรัพย์ที่ถือไว้เพื่อขาย ซึ่งประกอบด้วยเงินลงทุนในบริษัทร่วมและเงินลงทุนระยะยาวในหุ้นบุริมสิทธิที่วัดมูลค่าด้วยมูลค่ายุติธรรมผ่านกำไรหรือขาดทุน (FVPL) ในงบฐานะการเงินรวมของกลุ่มบริษัท ณ วันที่ 31 ธันวาคม พ.ศ. 2566 ไม่มีมูลค่าคงเหลือ และผลขาดทุนจากการดำเนินงานที่ยกเลิกที่เกี่ยวข้องกับสินทรัพย์ที่ถือไว้เพื่อขายซึ่งรวมอยู่ในงบกำไรขาดทุนรวมสำหรับปีสิ้นสุดวันเดียวกันมีจำนวน 19,632.8 ล้านบาท ดังที่เปิดเผยไว้ในหมายเหตุประกอบ งบการเงินรวมข้อ 15  ผู้บริหารของกลุ่มบริษัทได้ตัดสินใจในการถอนการลงทุนในบริษัทร่วม ได้แก่ เรด ล็อบสเตอร์ (RL) และสรุปว่ารายการนี้เข้าข่ายที่ต้องนำเสนอและวัดมูลค่ารายการตามมาตรฐานการรายงานทางการเงินฉบับที่ 5 (TFRS 5) เรื่อง สินทรัพย์ ไม่หมุนเวียนที่ถือไว้เพื่อขายและการดำเนินงานที่ยกเลิก  ทำให้กลุ่มบริษัทต้องวัดมูลค่าเงินลงทุนใน RL และเงินลงทุนระยะยาวในหุ้นบุริมสิทธิของ RL ด้วยจำนวนที่ต่ำกว่าระหว่างมูลค่าตามบัญชีกับมูลค่ายุติธรรมหักต้นทุนในการขาย และจัดประเภทเป็นสินทรัพย์ที่ถือไว้เพื่อขายในงบฐานะการเงินรวม ณ วันที่ 31 ธันวาคม พ.ศ. 2566 รวมถึงแสดงผลขาดทุนจากการดำเนินงานที่ยกเลิกเป็นรายการแยกต่างหากในงบกำไรขาดทุนเบ็ดเสร็จรวมของกลุ่มบริษัทสำหรับปีสิ้นสุดวันที่  31 ธันวาคม พ.ศ. 2566 และ พ.ศ. 2565  กลุ่มบริษัทได้ทดสอบการด้อยค่าของเงินลงทุนใน RL  ตามมาตรฐานการบัญชีฉบับที่ 36 (TAS 36) เรื่อง การด้อยค่าของสินทรัพย์ เพื่อหามูลค่าตามบัญชีของเงินลงทุนใน RL และวัดมูลค่า ณ วันสิ้นปีตาม TFRS 5 ด้วยจำนวนที่ต่ำกว่าระหว่างมูลค่าตามบัญชีกับมูลค่ายุติธรรมหักต้นทุนในการขาย  มูลค่ายุติธรรมของเงินลงทุนใน RL และเงินลงทุนระยะยาวในหุ้นบุริมสิทธิที่วัดมูลค่าด้วย FVPL ซึ่งจัดประเภทเป็นสินทรัพย์ที่ถือไว้เพื่อขายได้รับการประเมินโดยฝ่ายบริหาร โดยใช้การประเมินมูลค่าที่จัดทำโดยผู้ประเมินราคาอิสระ ฝ่ายบริหารพิจารณาการประเมินมูลค่าดังกล่าว และสรุปว่ามูลค่ายุติธรรมของสินทรัพย์ที่ถือไว้เพื่อขายลดลงอย่างมาก จึงรับรู้ผลขาดทุนจากการปรับปรุงมูลค่ายุติธรรมเป็นส่วนหนึ่งของผลขาดทุนจากการดำเนินงานที่ยกเลิก  ข้าพเจ้าให้ความสำคัญกับการแสดงรายการและการวัดมูลค่าของสินทรัพย์ที่ถือไว้เพื่อขายและการดำเนินงานที่ยกเลิก เนื่องจากรายการดังกล่าวมีมูลค่าที่เป็นสาระสำคัญต่องบการเงินรวมของกลุ่มบริษัท และรายการดังกล่าวต้องอาศัยดุลยพินิจในการพิจารณาว่ารายการนั้นเป็นไปตามข้อกำหนด ในการจัดประเภทรายการตาม TFRS 5 หรือไม่ นอกจากนี้ การวัดมูลค่ารายการดังกล่าวเป็นการประมาณการที่สำคัญที่ต้องอาศัยข้อสมมติฐานและการใช้ดุลยพินิจในการประเมินมูลค่ายุติธรรมของสินทรัพย์ที่ถือไว้เพื่อขาย รวมถึงราคาขายในอนาคตที่คาดหวัง และประมาณการต้นทุนที่จำเป็นในการขายสินทรัพย์เหล่านี้ให้เสร็จสิ้น | วิธีการตรวจสอบของข้าพเจ้ารวมถึง ประเมินว่านโยบายการบัญชีของกลุ่มบริษัทในการจัดประเภทรายการและการประเมินมูลค่าสินทรัพย์ที่ถือไว้เพื่อขายและการดำเนินงานที่ยกเลิกสอดคล้องกับ TFRS หรือไม่ ประเมินข้อสรุปของฝ่ายบริหารเกี่ยวกับการจัดประเภทเงินลงทุนในบริษัทร่วมและเงินลงทุนระยะยาวในหุ้นบุริมสิทธิที่ถือไว้เพื่อขายภายใต้ TFRS 5 โดยทบทวนรายงานการประชุมคณะกรรมการบริษัทและเอกสารโต้ตอบระหว่างกลุ่มบริษัทกับผู้ที่มีศักยภาพในการลงทุน (Potential investor) รวมถึงประเมินว่าการขายจะมีความเป็นไปได้ค่อนข้างแน่อย่างมากและจะแล้วเสร็จภายในหนึ่งปี ตามกรอบเวลาที่กำหนดใน TFRS 5  หารือกับฝ่ายบริหารเกี่ยวกับการด้อยค่าของเงินลงทุนที่ถือไว้เพื่อขายตาม TAS 36 และประเมินความสมเหตุสมผลของการประมาณการกระแสเงินสดในอนาคตของฝ่ายบริหารที่รวมอยู่ในการคำนวณมูลค่าจากการใช้เพื่อหามูลค่าที่คาดว่าจะได้รับคืน โดยการเปรียบเทียบประมาณการกระแสเงินสดที่คาดการณ์ไว้กับผลที่เกิดขึ้นจริงในอดีตและการคาดการณ์การเติบโตของธุรกิจ และการประเมินความสมเหตุสมผลของอัตราคิดลดโดยเปรียบเทียบกับอุตสาหกรรม เปรียบเทียบมูลค่ายุติธรรมหักต้นทุนในการขายเงินลงทุนในบริษัทร่วมและเงินลงทุนระยะยาวในหุ้นบุริมสิทธิที่ถือไว้เพื่อขายโดยตรวจกับมูลค่าที่ระบุไว้ในรายงานการประเมินมูลค่าโดยผู้ประเมินราคาอิสระที่เกี่ยวข้องกับธุรกิจของ RL ประเมินความสามารถของผู้ประเมินราคาอิสระโดยการประเมินคุณสมบัติทางวิชาชีพ ประสบการณ์ และความเป็นอิสระโดยอ้างอิงกับประวัติของบริษัทประเมินราคา เปรียบเทียบมูลค่ายุติธรรมหักต้นทุนในการขายกับมูลค่าตามบัญชีของสินทรัพย์ที่ถือไว้เพื่อขาย และประเมินการความถูกต้องของรายการบันทึกบัญชีที่เกี่ยวกับการรับรู้ผลขาดทุนจากการด้อยค่าและการปรับปรุงมูลค่ายุติธรรม   ประเมินความเหมาะสมและเพียงพอของการนำเสนอรายการและการเปิดเผยข้อมูลเกี่ยวกับสินทรัพย์ที่ถือไว้เพื่อขายและการดำเนินงานที่ยกเลิกในงบการเงินรวมที่เกี่ยวข้องกับการประกาศถอนการลงทุนในธุรกิจของ RL   จากวิธีการตรวจสอบที่ข้าพเจ้าได้ปฏิบัติ ข้าพเจ้าพิจารณาว่าการนำเสนอรายการและการวัดมูลค่าของสินทรัพย์ที่ถือไว้เพื่อขายและการดำเนินงานที่ยกเลิกนั้นมีความสอดคล้อง ตามหลักฐานสนับสนุน |

|  |  |